સરકારને આસારામ માટે કેટલી હમદર્દી છે કે બાળકોના મોતનો પંચનો અહેવાલ છુપાવે છે?
નવગુજરાત સમય | Publish Date: Mar 15 2018 5:26AM
અમદાવાદમાં મોટેરા ખાતેના આસારામ આશ્રમમાં બે બાળકોના તાંત્રિક વિધિ માટે મોત નીપજાવવાની ઘટનામાં જુલાઇ ૨૦૧૩માં રાજય સરકારે નિમેલા જસ્ટિસ ડી.કે. ત્રિવેદી પંચનો અહેવાલ રાજય સરકારને મળ્યા પછી પણ ગૃહમાં જાહેર નહીં કરાયાના મુદ્દે વિપક્ષ અને અપક્ષ દ્વારા ભાજપ સરકાર પર વિધાનસભામાં પસ્તાળ પાડવામાં આવી હતી. શાસક પક્ષ દ્વારા પણ કોંગ્રેસના સમયમાં કેટલાક અહેવાલો મૂકાયા ન હતા તેવો પ્રતિઆક્ષેપ થતા બન્ને પક્ષ વચ્ચે ભારે ચકમક ઝરી હતી અને વારંવાર ઉહાપોહ થવા પામ્યો હતો. સરકારને આસારામ માટે કેટલી હમદર્દી છે કે અહેવાલ ગુજરાતની જનતા જાણવા માગે છે. છતાં છુપાવો છો તેવો આક્ષેપ પણ કોંગ્રેસ દ્વારા કરાયો હતો.
અપક્ષ ધારાસભ્ય જિજ્ઞેશ મેવાણી દ્વારા તારાંકિત પ્રશ્નોતરી દરમિયાન આસારામ આશ્રમમાં બે બાળકોના મૃત્યુ પછી પોલીસમાં શ્રધ્ધા ન હોય તે માટે કમિશનની રચના કરવામાં આવી હતી અને કયા કારણોસર ઇન્કવાયરી એક્ટની જોગવાઇ મુજબ આ અહેવાલ ગૃહમાં છ માસમાં રજૂ કરવો પડે તેમ છતા રજૂ કરાતો નથી તે સવાલ પૂછવામાં આવ્યો હતો. અહેવાલ મૂકવાની બાબત વિચારણા હેઠળ હોવાનું સરકાર કહે છે તો વિચારણા યુગો યુગો સુધી ચાલશે તેવો પણ કટાક્ષ કર્યો હતો. વિપક્ષી નેતા પરેશ ધાનાણીએ કહ્યું હતું કે, તાંત્રિક વિધિ માટે બે બાળકોનો ભોગ લઇને હત્યા કરાઇ છે ત્યારે આટલી સંવેદનશીલ બાબત છે તેનો અહેવાલ આ સત્રમાં જ સરકારે ગૃહમાં મૂકવો જોઇએ.
કોંગ્રેસના પૂંજાભાઇ વંશે જણાવ્યું હતું કે, આસારામ માટે કેટલી હમદર્દી છે કે પંચે આપેલો આસારામ આશ્રમનો અહેવાલ ગુજરાતની જનતા જાણવા માગે છે છતાં છુપાવો છો. કોંગ્રેસના ઉપનેતા શૈલેષ પરમારે કહ્યું હતું કે, આ કેસના આરોપીઓ આજે છૂટી ગયા છે અને આસારામને છાવરવાનું કામ સરકાર કરી રહી હોય તે દેખાઇ રહ્યું છે. તે રીતે ખોટુ થયું હોય તેના તમે પણ ભાગીદાર છો.
આસારામ સાથે ફોટા પડાવવા કોંગી નેતાઓમાં હોડ લાગતી: મંત્રી જાડેજા
ગૃહ રાજય મંત્રી પ્રદિપસિંહ જાડેજાએ વિપક્ષના આસારામની તરફેણના આક્ષેપોને નકારી કાઢતા કહ્યું હતું કે, ગૃહમાં છ મહિનામાં રિપોર્ટ મૂકવો ફરજીયાત નથી પણ તે મૂકવો જોઇએ તેવું સૂચન છે અને સરકાર કંઇ છુપાવવા માગતું નથી પણ અહેવાલ મૂકવા વિચારણા થઇ રહી છે. તેમણે કહ્યું હતું કે, કોંગ્રેસના નેતાના ફોટા પણ આસારામ સાથે છે તેમની સાથે ફોટા પડાવવા હોડ લાગતી હતી. કોંગ્રેસ વખતે જ આસારામને જમીન અપાયા હતા. ભાજપ વિકાસની વિધિમાં જ માને છે પણ વિપક્ષી નેતા બનવા પરેશ ધાનાણીએ કોઇ વિધિ કરાવી હોય તો ખબર નથી.